Vincent (64) frastjålet 45 000 kroner, bankkort, stempel med egen signatur og gullsmykke

Hjelpepleiere tiltalt for tyveriet

- Det er den groveste misbruk av min tillit

Pleietrengende Vincent Johansen (64) ble rundstjålet mens han lå og sov. Mandag starter rettssaken mot to av hjelpepleierne som er tiltalt for medvirkning til det grove tyveriet.

Linn Johansen

Rolf J. Widerøe

1. februar 2013

Artikkelen er over syv år gammel

- Jeg er helt avhengig av hjelpepleiere 24 timer i døgnet, og er bare nødt til å stole på dem. Da gjør det ekstra vondt å tenke på at de har misbrukt tilliten min, sier Vincent Johansen til VG.

Han har diagnosen Amyotrofisk lateral sklerose (ALS), sitter i rullestol og er avhengig av respirator. I over tre år har han vært 100 prosent hjelpetrengende.

Natt til 24. november 2011, mens Johansen lå og sov, forsvant 45.000 kroner i kontanter, flere bankkort, et stempel med Johansens egen signatur og et smykke i gull fra boligen hans.

Fire tiltalt

- Det er helt for jævelig, og den groveste misbruk av min tillit, sier Johansen.

Mandag starter rettssaken mot to kvinnelige hjelpepleiere på 22 og 40 år. Sammen med en 34 år gammel mann er de tiltalt for å ha utført det grove tyveriet mens Johansen sov.

I tillegg er en 25 år gammel kvinne tiltalt for å ha brukt Johansens bankkort samme dag som tyveriet fant sted. Til sammen skal hun ha brukt over 14 000 kroner.

Alle de tiltalte er fra Skien.

- Omstridt sak

- Min klient erkjenner at det skjedde noe som ikke var bra den aktuelle kvelden. Men hun har ikke vært delaktig på en slik måte at hun kan ses på som en medvirker i tyveriet, sier 22-åringens advokat Bjørn Nærum.

- Saken er veldig omstridt, og de tiltalte har sprikende forklaringer. Derfor ønsker jeg ikke å presisere noe mer før rettssaken er i gang, sier han.

Saken fortsetter under bildet.

100 PROSENT PLEIETRENGENDE: Vincent Johansen (64) synes det er vondt å tenke på at hjelpepleiere som han er avhengig av i hverdagen kan ha vært med på å robbe ham mens han sov. (Foto: ALF ØYSTEIN STØTVIG)

Endret forklaring

Etter tyveriet skal de to kvinnelige hjelpepleierne ha fortalt politiet at en maskert person gjorde innbrudd i boligen. De to er nå også tiltalt for å ha avgitt falsk forklaring.

- Det stemmer at forklaringen til min klient ble justert på et senere tidspunkt, sier Nærum.

40-åringens advokat ønsker ikke å kommentere saken.

- Jeg ønsker ikke å kommentere saken før den behandles i retten på mandag, sier 40-åringens advokat Olav Ramel Haaland.

- Helt uforståelig

Den 25 år gamle kvinnen som er tiltalt for å ha brukt Johansens bankkort skal ha kjøpt digitalkamera, minnekort og mobiltelefon. Hun skal også ha tatt ut kontanter.

Ifølge advokat Chamkor Singh erkjenner 25-åringen straffskyld.

- Hun erkjenner å ha brukt bankkortene, men slik vi ser det så skulle ikke hennes sak gått sammen med den berammede saken i det hele tatt. Dette er en ekstern sak som er en veldig liten del av den aktuelle saken, sier han.

Bistandsadvokat Øyvind Haugen mener saken er helt utrolig.

- Dette er et viktig eksempel på hva noen kan finne på å gjøre mot en forsvarsløs person. Det er snakk om hjelpepleiere ansatt i Skien kommune for å ta vare på ham - også gjør de slike ting. Det er rett og slett helt uforståelig, mener Haugen.

Det er satt av tre dager til rettssaken i Nedre Telemark tingrett.

Publisert: 01.02.13 kl. 23:38